**Vedtekter**

**Høvåg Brassband**

**§1 ORGANISASJON**   
 **Høvåg Brassband, stiftet i 2008 er tilsluttet Norges Musikkorps Forbund (NMF med tilhørighet NMF Sør)**

**Organisering av musikkorpset**   
Musikkorpset har følgende aldersbestemmelser:

* Musikanter i skolekorpset kan bli aspirant i Høvåg Brassband fra 1. august det året de fyller 7 år.
* Medlemmet skal prioritere og oppfylle sine forpliktelser i korpset.
* En kan være medlem i korpset til 31. juli det året en fyller 19 år.
* Medlemmet i skolekorpset kan bli aspirant i juniorkorps mens det er medlem i skolekorpset.

**Tvister i forbindelse med ovenstående punkter skal avgjøres av region-/kretsstyret.**

**§2 FORMÅL**   
  
Høvåg Brassband skal legge vekt på å utvikle musikalske ferdigheter og skape et godt miljø til beste for sine medlemmer.   
  
 **§3 MEDLEMSSKAP**   
 **3.1 Opptak av medlemmer**   
Musikanter og andre interesserte kan tas opp som medlemmer i musikkorpset av korpsets styre.

Medlemskap for barn som ikke er fylt 15 år må være skriftlig godkjent av foresatte. Dette anses oppfylt ved innbetaling av medlemskontigent. Ved innmelding i musikkorpset blir en automatisk medlem i NMF.

Styremedlemmer må være medlem i NMF. Faste dirigenter og faste instruktør skal registreres i NMFs database.

**3.2 Forutsetning for medlemskap**

1. Alle medlemmer plikter å følge musikkorpsets, NMF og regionens vedtekter, reglement og lovlige vedtak.
2. Alle nye medlemmer skal levere inn medlemskapsopplysninger på gjeldende   
   innmeldingsskjema. Ved endring av registrerte opplysninger skal medlemmene snarest mulig gi melding til musikkorpsets styre. Nevnte opplysninger gis videre på gjeldende skjema/medium for registrering i NMFs medlemsdatabase. Det gis ikke adgang til reservasjon mot registrering.
3. Instrumenter, uniformer og utstyr eid av korpset skal holdes i god stand. Uforsiktig behandling kan medføre økonomisk ansvar for korpsmedlemmer/foresatte.
4. Medvirkning i andre musikkorps, eller bruk av korpsets eiendeler i andre   
   musikkaktiviteter må godkjennes av styret.

**3.3 Rapporteringsplikt og kontingent**

1. Musikkorpsåret følger kalenderåret.
2. Medlemmene er forpliktet til å betale kontingent innen 1/6 hvert år, samt 1/6 og 1/2 hvert halvår(gjelder aspirantene). Kontigenten betales altså forskuddsvis.
3. Musikkorpsene skal hvert år sende årsrapport og medlemsopplysninger til NMF på avtalt skjema/medium til en hver tids fastsatte frist. Det gis ikke anledning til reservasjon mot registrering.
4. Korpset skal betale kontingent til NMF innen 1. februar. Kontingenten regnes   
   etter korpsets registrerte medlemstall per 31 .desember

**3.4 Utmeldinger**   
Medlemmer som ønsker å melde seg ut må gi melding om dette til musikkorpsets styre.   
Medlemmer meldes ut av NMF ved utmelding fra musikkorpset. Betalt kontingent refunderes ikke ved utmelding.

* 1. **Suspensjon og eksklusjon**

1. Styret kan iverksette disiplinære tiltak overfor medlemmer som ikke retter seg etter gyldige vedtekter, regler og vedtak, eller er til skade for musikkorpsets aktivitet.
2. Styret kan suspendere medlemmer for et bestemt tidsrom.
3. I grovere tilfelle kan årsmøtet vedta eksklusjon.
4. Musikkorpsets suspensjons- og eksklusjonsvedtak kan ankes inn for *region-/*kretsstyret.

**§4 ÅRSMØTET**   
 **4.1 Status**   
**Årsmøtet er Høvåg Brassbands høyeste myndighet.**   
  
**4.2 Årsmøteperiode, innkalling, og saker til årsmøtet**

1. Ordinært årsmøte holdes hvert år i løpet av februar.
2. Det innkalles til ekstraordinært årsmøte dersom styret i korpset eller 1/3 av musikkorpsets medlemmer krever det.   
   Innkallingen sendes ut minimum 3 uker før ordinært og 2 uker før ekstraordinært årsmøte.
3. Styrets årsmelding, revidert regnskap, valgkomiteens innstilling og saker til behandling på årsmøtet skal sendes medlemmene senest 2 uker før årsmøtet.
4. Medlemmer må fremme saker til behandling på årsmøtet gjennom musikkorpsets styre. Slike saker må være styret i hende senest 2 uker før årsmøtet avholdes. Styret plikter å legge saker som kommer inn i rett tid fram på årsmøtet.
   1. **Representasjon, rettigheter og voteringer**
5. På årsmøtet deltar musikkorpsets medlemmer, og gjester invitert av styret.
6. Følgende har tale-, forslags- og stemmerett:

* Medlemmer som har fylt 12 år. For medlemmer under 12 år kan en foresatt møte med tale-, forslags- og stemmerett.
* Styrets medlemmer i alle saker, dog ikke stemmerett under behandling av årsmelding og regnskap.

1. Følgende har tale - og forslagsrett:
   * Medlemmer som ikke er fylt 12 år.
2. Følgende har talerett:

* Representanter fra NMF
* Årsmøtet kan gi talerett til hvem det måtte ønske.

1. Gyldig vedtak krever mer enn halvparten av de avgitte stemmene, dersom ikke annet er bestemt i vedtektene.

**Årsmøtets dagsorden**   
Årsmøtet skal behandle følgende saker:

1. Konstituering
2. Åpning
3. Godkjenning av innkalling
4. Godkjenning av dagsorden/saksliste
5. Valg av møteledelse
6. Valg av referenter
7. Valg av protokollunderskrivere
8. Godkjenning av årsmelding og revidert regnskap.
9. Saker fremmet av musikkorpsets styre og medlemmer.
10. Plan og budsjett, herunder medlemskontingent.
11. Valg:   
    1. Leder for ett år   
    2. Min 4 styremedlemmer på valg for to år.  
    3. 2 regnskapsansvarlige for ett år.

**De som velges må være minimum 12 år når de tiltrer, ha gyldig medlemsskap i NMF og ha sagt seg villige til å motta verv.**

Valg skal være skriftlig dersom noen krever det.   
  
  
**§ 5 STYRET**   
 **5.1 Sammensetning og konstituering**   
**Styret består av leder og minimum fire styremedlemmer.**

I konstituerende styremøte fordeles ansvar for faglige/praktiske ansvarsområder til styre- og varamedlemmer.

Man må tilstrebe kontinuitet på den måten at maks 60 % av styret skiftes ut hvert år.  
  
**5.2 Fullmakter**

1. Styret skal lede musikkorpset etter de vedtak årsmøtet har fattet.
2. Styret kan nedsette de utvalg og komiteer det er behov for.
3. Styret kan revidere og utforme de regler og instrukser det er behov for å presisere, og regulere musikkorpsets ansvar og aktiviteter.
4. Styreleder og/eller nestleder og et styremedlem tegner korpset.

**5.3 Innkalling til styremøter - beslutninger**

1. Styret innkalles når leder eller tre av styrets medlemmer finner det nødvendig.
2. I skolekorps møter utøvernes tillitsvalgte som fullverdig styremedlem.
3. Styret er beslutningsdyktig når minst tre er tilstede. I ikke fulltallige styremøter kan et   
   styremedlem forlange saken forelagt fulltallig styre før gyldig vedtak kan fattes.
4. Styrevedtak skal protokollføres, og protokollene sendes styrets medlemmer,   
   varamedlemmer og revisor. Musikkorpsets medlemmer skal informeres om de vedtak som er gjort.

**5.4 Årsavslutning**   
Styret skal utarbeide årsmelding og avslutte regnskapet for hver årsmøteperiode. Regnskapet skal revideres av 2 regnskapsansvarlige valgt av årsmøtet.   
  
**5.5 Personalansvar**   
Styret foretar engasjement, ansettelser og oppsigelser, og har fullmakt til å inngå lønns - og arbeidsavtaler. Styret er ansvarlig for å innhente politiattest på dem som har tillits- eller ansvarsforhold overfor mindreårige eller utviklingshemmede. Styrets leder utøver daglig personalansvar.

**5.6 Beredskapsplan for korps**   
Styret plikter å forholde seg til beredskapsplan for korps når korpset drar på turer og deltar på arrangementer.  
  
  
**§6 KOMITEER**   
 **6.1 Revisjon**   
De regnskapsansvarlige skal gjennomgå regnskapet for hver årsmøteperiode og legge fram beretning for årsmøtet.   
  
**6.2 Valgkomiteen**   
Korpsets styre fungerer som valgkomite.

**§7 UENIGHETER OG TVISTER**   
  
Uenighet og tvister om vedtektenes forståelse forelegges region-/kretsstyret med forbundsstyret som ankeinstans.   
  
  
**§8 OPPLØSNING OG UTMELDING AV NORGES MUSIKKORPS FORBUND**

1. Vedtak om oppløsning av musikkorpset må foretas på to påfølgende ordinære årsmøter.   
   Vedtaket krever 2/3 flertall.
2. I tilfelle oppløsning skal musikkorpsets midler plasseres i bank på sperret, rentebærende   
   konto. I perioden fram til et nytt musikkorps er opprettet skal denne konto disponeres av eget styre oppnevnt av årsmøtet. Denne bestemmelsen gjelder ikke ved sammenslåing av musikkorps.
3. Det siste ordinære årsmøtet kan bestemme at musikkorpsets midler og eiendom skal   
   overføres til en egen stiftelse dersom nytt musikkorps ikke er reorganisert innen 10 år. Stiftelsen skal opprettes av styret (se punkt b.) Stiftelsen skal sørge for at midlene tilgodeses musikkglade barn og unge i Høvåg.
4. Musikkorps som ønsker å melde seg ut må sende skriftlig melding om dette til NMF senest 15. november, for at utmeldingen skal være gyldig fra 1. januar neste år. Ved utmelding tapes all rett til NMFs verdier.

**§9 VEDTEKTSENDRINGER**   
  
Årsmøtet kan endre disse vedtektene med 2/3 flertall.   
  
**IKRAFTTREDELSE**   
Disse vedtektene trer i kraft fra og med februar 2012